KOMISSION TÄYTÄNTÖÖNPANOASETUS (EU) 2022/1941,

annettu 13 päivänä lokakuuta 2022,

tiettyjen tuhoojien tuomisen, siirtämisen, pitämisen, lisäämisen ja luovuttamisen kieltämisestä Euroopan parlamentin ja neuvoston asetuksen (EU) 2016/2031 30 artiklan 1 kohdan mukaisesti

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 30 artiklan 1 kohdan,

sekä katsoo seuraavaa:

(1) Useat jäsenvaltiot ilmoittivat vuonna 2021 komissiolle sellaisten tuhoojien virallisesti vahvistetusta esiintymisestä kolmansista maista peräisin olevien kasvien, kasvituotteiden ja muiden tavaroiden lähetyksissä, jotka eivät sisälly komission täytäntöönpanoasetuksessa (EU) 2019/2072 (2) vahvistettuihin unionikaranteenituhoojien, suoja-aluekaranteenituhoojien tai säänneltyjen muiden kuin unionikaranteenituhoojien luetteloihin ja joita ei säännellä asetuksen (EU) 2016/2031 30 artiklan 1 kohdan nojalla.

(2) Toimivaltaisten viranomaisten ja organisaatioiden tähän mennessä tekemistä alustavista riskinarvioinneista tai riskianalyyseistä saatujen tietojen perusteella komissio katsoo, että kyseiset tuhoojat täyttävät asetuksen (EU) 2016/2031 liitteessä I olevan 3 jakson 2 alajaksossa vahvistetut kriteerit.

(3) Chloridea virescens, Leucinodes orbonalis, Leucinodes pseudorbonalis, Resseliella citrifrugis ja Spodoptera ornithogalli ovat tuhoojia, joiden osalta toimivaltaiset viranomaiset ovat toteuttaneet toimenpiteitä asetuksen (EU) 2016/2031 29 artiklan 1 kohdan mukaisesti. Kyseisten tuhoojien pääsy unioniin on estetty rajoilla useita kertoja, eikä niitä tiedetä esiintyvän unionin alueella.

(4) Alankomaat on tehnyt unionin alueen osalta alustavan riskinarvioinnin Chloridea virescens -tuhoojasta (3) sekä tuhoojariskianalyysin amerikkalaisista Spodoptera -lajeista (4), Spodoptera ornithogalli mukaan luettuna. Niissä kummassakin todetaan, että kyseiset tuhoojat täyttävät karanteenituhoojille asetuksen (EU) 2016/2031 liitteessä I olevassa 1 jaksossa vahvistetut kriteerit unionin alueen osalta. On kuitenkin tarpeen tehdä tarkempi riskinarviointi, jotta ne voidaan lisätä täytäntöönpanoasetuksen (EU) 2019/2072 liitteeseen II.

(5) Euroopan elintarviketurvallisuusviranomaisen, jäljempänä ’elintarviketurvallisuusviranomainen’, tekemän Leucinodes orbonalis (5) ja Leucinodes pseudorbonalis (6) -tuhoojia koskevan tuhoojaluokittelun perusteella kyseiset tuhoojat täyttävät karanteenituhoojille asetuksen (EU) 2016/2031 liitteessä I olevassa 1 jaksossa vahvistetut kriteerit unionin alueen osalta. Niiden vaikutuksen osalta on kuitenkin tuotu esiin epävarmuustekijöitä, jotka liittyvät ilmastolliseen soveltumiseen. Parhaillaan on käynnissä tarkempi arviointi ilmastollisesta soveltumisesta sekä arviointi ilmastonmuutoksen vaikutuksesta kyseisten tuhoojien vakiintumiseen unionissa ja tuhoojien vaikutuksista.

(6) Elintarviketurvallisuusviranomaisen tekemän Resseliella citrifrugis -tuhoojaa koskevan tuhoojaluokittelun (7) perusteella kyseinen tuhooja täyttää karanteenituhoojille asetuksen (EU) 2016/2031 liitteessä I olevassa 1 jaksossa vahvistetut kriteerit unionin alueen osalta. Kyseisen tuhoojan kulkeutumista ja leviämisreittejä koskeva tarkempi riskinarviointi on parhaillaan käynnissä.

(7) Kyseisiä tuhoojia on löydetty useita kertoja unionin rajoilla, ja suuria määriä niiden isäntäkasveja tuodaan edelleen maista, joissa kyseisiä tuhoojia tiedetään esiintyvän, vaikka niistä aiheutuu suuri kasvinterveysriski unionin alueelle. Näin ollen katsotaan, että on olemassa välitön vaara kyseisten tuhoojien kulkeutumisesta unionin alueelle. Sen vuoksi väliaikainen kielto, joka koskee niiden tuloa unioniin, on aiheellinen toimenpide siihen asti, että täydelliset riskianalyysit on tehty. Lisäksi olisi suoritettava riskiperusteisia kartoituksia kyseisiin tuhoojiin viittaavista merkeistä ja oireista asetuksen (EU) 2016/2031 22 artiklan 1 kohdan mukaisesti.

(8) Tätä asetusta olisi sovellettava riittävän kauan, jotta kyseiset riskinarvioinnit ja analyysit saadaan valmiiksi.

(9) Tämän asetuksen säännökset ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Tuhoojia koskeva kielto Liitteessä lueteltuja tuhoojia ei saa tuoda unionin alueelle eikä niitä saa siirtää tai pitää tai lisätä eikä luovuttaa unionin alueella.

2 artikla Voimaantulo ja soveltaminen Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 31 päivään toukokuuta 2027.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä lokakuuta 2022. Komission puolesta Puheenjohtaja Ursula VON DER LEYEN

(1) Euroopan parlamentin ja neuvoston asetus (EU) 2016/2031, annettu 26 päivänä lokakuuta 2016, kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta (EUVL L 317, 23.11.2016, s. 4).

(2) Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

(3) Quickscan Chloridea virescens | Publication | NVWA-English

(4) American Spodoptera species risk assessment | Publication | NVWA-English

(5) EFSA PLH Panel (EFSAn kasvinsuojelulautakunta), Scientific Opinion on the pest categorisation of Leucinodes orbonalis, EFSA Journal 2021;19(11):6890, s. 28, https://doi.org/10.2903/j.efsa.2021.6890.

(6) EFSA PLH Panel (EFSAn kasvinsuojelulautakunta), Scientific Opinion on the pest categorisation of Leucinodes pseudorbonalis, EFSA Journal 2021;19(11):6889, s. 21, https://doi.org/10.2903/j.efsa.2021.6889.

(7) EFSA PLH Panel (EFSAn kasvinsuojelulautakunta), Scientific Opinion on the pestcategorisation of Resseliella citrifrugis, EFSA Journal 2021;19(8):6802, s. 19, https://doi.org/10.2903/j.efsa.2021.6802.